Sanger vertel van roof-drama by Pta-sentrum | Maroela Media
Arno Jordaan saam met sy seuns, Milan en Luka.
Die gewilde Afrikaanse sanger Arno Jordaan sê sy eerste gedagte toe hy en sy twee kinders hulle bykans midde-in 'n rooftog bevind het, was om sy kinders se veiligheid te verseker.
Jordaan en sy seuntjies, Milan (6) en Luka (3), was Woensdag by die Kings Meat Deli-slaghuis in Lynnwood Bridge in Pretoria om biltong en droëwors te koop, toe rowers by 'n nabygeleë juwelierswinkel toegeslaan het.
Die eerste skote het ná 11:00 geklap.
Kapt. Mavela Masondo, Gautengse polisiewoordvoerder, sê 'n bende van agt rowers het die werkers in die juwelierswinkel met vuurwapens gedreig en met juwele gevlug.
Op pad uit het hulle begin losgrand. "Vyf winkels en drie voertuie is beskadig. Niemand in die juwelierswinkel of die sentrum is beseer nie," het hy gesê.
Die rowers het glo in 'n wit Nissan Almera en 'n wit Suzuki Swift gevlug.
Jordaan sê toe die skote begin klap het hy gesien hoe 'n veiligheidswag op die grond val, gevolg deur 'n vrou, maar hy het later vasgestel die twee is nie gewond nie.
"Ons het agter 'n kas gehurk en toe agter in die slaghuis inbeweeg en by die vrieskaste weggekruip."
Jordaan sê dit het hom 'n oomblik geneem om tot verhaal te kom. Sy eerste gedagte was wel dat hy sy seuntjies moet beskerm. "Ek het daar besef ek sal my lewe vir Luka en Milan op die spel plaas."
Hy sê hulle is nie tydens die rooftog beseer nie, maar dat dit steeds 'n geweldige traumatiese gebeurtenis was.
"Ek was effens emosioneel daarna, maar ek moes reguit daarna tot 20:00 vergaderings bywoon. Die kinders is dadelik na 'n spelterapeut," vertel hy.
Hy sê Luka is ná die voorval nog bang om alleen te wees, terwyl Milan sukkel met nagmerries.
Jordaan is tans saam met sy vrou, Lizanie, en die seuntjies in Dullstroom. Hy sê dit was vir hulle belangrik om ná die trauma saam as 'n gesin te wees en gehaltetyd deur te bring. "Dit is nog vars in ons gedagtes, maar ek is bly ons het dit gedoen. Ons is op 'n plaas waar dit stil is en ons met gesonde dinge kan besig bly."
Hy het ook die slaghuis se werkers bedank vir hulle vinnige optrede om klante te help beveilig. "Hulle was so professioneel om almal te help beveilig, dit het amper gelyk asof hulle opgelei is daarvoor."
Hy sê hulle selfs vir die geskokte seuntjies koeldrank aangedra in 'n poging om hulle te help kalmeer.